ปัจจัยสนับสนุนที่สำคัญของนโยบายปฏิรูปเศรษฐกิจ “Đổi Mới” ของเวียดนามในปี 1986 คืออะไร
ปัจจัยสนับสนุนที่สำคัญของนโยบายปฏิรูปเศรษฐกิจ “Đổi Mới” ของเวียดนามในปี 1986 คือ การเปิดเสรีด้านการค้าและการลงทุน

โดยในระยะเริ่มต้นของการใช้นโยบายดังกล่าว รัฐบาลเวียดนามได้ยกเลิกการกำหนดราคาสินค้าเกษตร คูปองอาหาร และการควบคุมการผลิตและกระจายสินค้าเกษตร ทำให้ราคาสินค้าเป็นไปตามกลไกตลาด และเกษตรกรเริ่มมีผลิตภาพแรงงานเพิ่มขึ้น ปริมาณสินค้าเกษตรจึงเพียงพอต่อความต้องการภายในประเทศและสามารถส่งออกได้ เวียดนามจึงกลายเป็นผู้ส่งออกข้าวและเมล็ดกาแฟอันดับ 2 ของโลก

ต่อมาเมื่อรัฐบาลสนับสนุนภาคอุตสาหกรรมมากขึ้น ทำให้การลงทุนจากต่างชาติไหลเข้ามาเป็นจำนวนมาก ซึ่งเป็นผลมาจากการปรับโครงสร้างกฎหมาย การพัฒนาโครงสร้างพื้นฐาน และการพัฒนาทรัพยากรมนุษย์ตามแนวทางเสรีนิยมของนโยบาย “Đổi Mới” ทำให้โครงสร้างทางเศรษฐกิจของเวียดนาม มุ่งสู่ภาคอุตสาหกรรมเต็มรูปแบบ ในขณะที่บริษัทต่างชาติได้นำเอาเทคโนโลยีสมัยใหม่เข้ามาในเวียดนาม ส่งผลให้การจ้างงานในเวียดนามสูงขึ้น และความรู้ด้านเทคโนโลยีกระจายสู่แรงงานชาวเวียดนาม

เบื้องหลังความสำเร็จของนโยบายนี้มี 3 ประการ ได้แก่ วิสัยทัศน์ของผู้นำชัดเจน ทุกภาคส่วนมีเป้าหมายพัฒนาร่วมกัน และความมุ่งมั่นสู่ความเป็นสากลของเวียดนาม ส่งผลให้พลิกฐานะประเทศเวียดนาม จากประเทศรายได้ต่ำ สู่ประเทศรายได้ปานกลาง พร้อมทั้งยกระดับคุณภาพชีวิตประชากรหลุดพ้นจากความยากจน และดัชนีการพัฒนามนุษย์ (Human Development Index) ของเวียดนาม จัดทำโดยโครงการพัฒนาแห่งสหประชาชาติ (United Nations Development Program: UNDP) เพิ่มสูงขึ้นหลังการประกาศใช้นโยบาย “Đổi Mới” จาก 0.46 ในปี 1980 ขึ้นมาเป็น 0.67 ในปี 2014
ข่าวเศรษฐกิจและการเงิน